Troels Ravn (S), 2007-04-26:
Jeg står her med et meget enkelt og et meget klart forslag.
Socialdemokraterne vil pålægge regeringen snarest at fremsætte de nødvendige lovforslag og foretage de fornødne administrative ændringer med henblik på at give asylansøgere adgang til lønnet arbejde og lønnet praktik, indtil asylansøgeren enten har fået asyl i Danmark eller der er skabt mulighed for, at asylansøgeren kan hjemsendes.
Socialdemokraterne er fast besluttet på at hjælpe de svageste i samfundet, og så længe mennesker befinder sig i Danmark, er det vores pligt at behandle dem med respekt og medmenneskelighed.
Mennesker, der søger asyl i Danmark, må, uanset om de opnår asyl eller ej, sikres så gode forhold under opholdet, at de ikke bliver fysisk og psykisk syge og går i stykker som mennesker.
Uanset hvor dygtigt personalet arbejder på asylcentrene, og uanset at de fysiske forhold de senere år er blevet forbedret, så mangler stadig det væsentligste, nemlig et meningsfyldt arbejde og beskæftigelse.
Beboere – der i forvejen er mennesker, som befinder sig i en svær og meget belastende situation – sygner hen og bliver syge.
Det er i dag ikke muligt for asylansøgere at tage et lønnet arbejde og gennemføre en uddannelse med lønnet praktik.
Det er vigtigt, at mennesker, der befinder sig i Danmark, har mulighed for at skabe sig et godt liv og en god fremtid, uanset om fremtiden så ligger i Danmark eller i hjemlandet.
Det vil være en såkaldt winwin-situation, hvis asylansøgeren under sit ophold erhverver sig kompetencer, der kan bruges fremadrettet både i Danmark og i hjemlandet.
Alle asylansøgere skal derfor have mulighed for at tage lønnet arbejde og lønnet praktik.
Forslaget handler ikke kun om irakerne på asylcentrene.
Det gælder alle beboerne på asylcentrene.
Vi må nemlig ikke glemme, at der også er mange afviste asylansøgere fra det gamle Jugoslavien, der har siddet i centrene i mange, mange år.
Forslaget har inden debatten her i dag i Folketinget været debatteret i medierne, og det har for mig været opløftende at høre, at forskellige eksperter i dansk udlændingepolitik samstemmende har udtalt, at forslaget om at give asylansøgere ret til arbejde ikke vil betyde en øget tilstrømning af asylansøgere til Danmark.
Det vil stadig være svært at få asyl i Danmark, og det forhold ændrer forslaget ikke på.
Danmark er ikke og bliver ikke et eldorado for flygtninge.
Der bliver ikke åbnet nogen ladeport til Danmark, og forslaget er ikke en genvej til at opnå arbejdstilladelse.
Jeg vil også klart understrege, at der ikke bliver ændret et komma i den gældende udlændingepolitik, som Socialdemokraterne bakker hundrede procent op om.
Asylansøgere, der har fået deres ansøgning om asyl behandlet og er blevet afvist, skal rejse hjem, og asylansøgere med åbenlyst grundløse asylansøgninger skal fortsat afvises ved grænsen.
Men det her handler om en gruppe afviste asylansøgere, der af forskellige årsager ikke kan rejse hjem.
Der er ikke indgået nogen hjemsendelsesaftale mellem Danmark og hjemlandet, og de hænger fast i asylcentrene.
Og dér har vi et ansvar for at holde asylansøgerne i gang med meningsfuld beskæftigelse, give dem færdigheder og kompetencer, der også er målrettet deres fremtidige tilværelse i hjemlandet, og dermed motivere dem positivt til at rejse hjem, når forholdene tillader det.
Det vil være en handling, der er humanistisk og et ordentligt samfund værdig, og Danmark har et ansvar i den her sag.
Der er da heller ikke mange danskere, der kan forstå, hvorfor beboerne på asylcentrene ikke kan få lov til at leve en ordentlig tilværelse og få lov til at forsørge sig selv, indtil de kan rejse hjem.
Hvorfor må de ikke arbejde, når de gerne vil og kan?
For de menneskers skyld, som sidder år efter år og bliver syge i vores asylcentre, håber jeg, at også de borgerlige politikere vil følge deres inderste overbevisning og stemme for forslaget.
Folketingets partier bør kunne finde sammen om det her forslag.
Jeg vil afslutningsvis citere fru Birthe Rønn Hornbech fra Venstre, der for nylig udtalte: Hvor længe skal man egentlig fastholde asylsøgere i en lejrtilværelse?
15 år? 20 år?
For evigt?
Vi skal forbedre forholdene for asylansøgere, mens de er i Danmark, for de forhold, vi byder dem i dag, er humanitært pinagtige.